
România a prins „Schengen” la superofertă: anulezi alegerile, treci 
liber! 


Nu vi se pare că Uniunea Europeană are un comportament duplicitar în povestea 
cu anularea alegerilor din România? Ok, sunt cât se poate de vocali, urlă 
aproape toţi că românii au fost abuzați și așa mai departe, dar aţi văzut pe 
cineva de la Bruxelles să zică „Băi, stop joc! Trimitem o echipă de observatori la 
București să aflăm ce mama naibii s-a întâmplat acolo”?! Nu, nimeni nu a ieșit în 
faţă să ceară o anchetă pe 1. Dovezile privind implicarea Rusiei în alegeri; 2. 
Decizia CCR de a anula turul 1. 


Suntem în Uniunea Europeană din 2007 și ai fi zis că, într-o familie, când un membru are 
probleme, ceilalți îi sar în ajutor. 


Am dat tot, n-a fost de ajuns? 


Așa am fost și noi prostiţi, pardon, învățați că stau lucrurile în UE - „cade” o ţară, se 
reped ceilalți să o ridice. În cazul de față, însă, României parcă mai rău i s-a dat un picior 


în groapă și restul s-au grăbit să pună mâna pe lopeţi, să astupe groapa numaidecât. 


Și nu înţeleg de ce atitudinea asta față de București. Nu au dat politicienii noștri cât și tot 
ce se putea? Nu am semnat noi contracte de achiziții, în pandemie, de ordinul 
miliardelor? Nu am virat noi banii la timp în conturile familiei von der Leyen sau UE, mă 
rog, știu ei acolo cum au împărțit banii, important e că am plătit?! 


A vrut Occidentul să cumpărăm arme pentru Ucraina - am scos carnetul de cec-uri. A zis 
Bruxellesul să-i primim pe refugiații lui Zelenski - le-am pus la dispoziție jumătate de 
litoral, cu tot cu perla Mamaia Nord. 


Ce n-am făcut? Țara este amanetată pe generaţii, unde mai găsesc ăia din Vest slugi 
obediente ca partidele românești? Atunci, de ce atitudinea asta nepăsătoare față de 
România, care, iată, încearcă să apere cu dinţii spiritul libertăţii și democraţia de ghearele 
amenințătoare ale Kremlinului?! Tancurile rusești ne ameninţă, dar vocea Elenei Lasconi 
nu se aude și în Occident; Antena 3 nu e și acolo? 


Cioc-cioc, Schengen!? E cineva? 


Schengeeen, hai la Schengeeen, cam asta este senzaţia cu care rămânem după povestea 
aderării. Că suntem și noi primiți la spartul târgului, când Spaţiul Schengen nu mai 
înseamnă nimic. Că am prins o superofertă - dai votul, treci liber. Este foarte bine, totuși, 
că am intrat și acum, mai bine decât o nouă amânare. Dar cu votul anulat, cum rămâne? 
Schengen la schimb cu libertatea de a alege, acesta e „deal-ul” propus? Prea mare 
potrivirea ca să fie doar o coincidență. 


Păcat că suntem primiţi în acest club exclusivist fix când s-au ridicat toți de la masă și 
potul este gol. Adică, era o chestie să fim în Schengen prin 2010-2018, când duduiau 
motoarele economiei europene. După pandemie, tot ce a venit este o ciorbă reîncălzită, 
fără gust. Criza sanitară a fost urmată de criza energetică, apoi Rusia a intrat cu tancurile 


în Ucraina, Israelul a aruncat în aer, la propriu, Orientul Mijlociu, iar în „blockstart-uri”, ca 
la atletism, stau alte crize, la fel de mari, la fel de înfiorătoare. 


Între timp, din România s-au tirat și americanii de la Ford, sătui să tot aștepte o 
autostradă de la Craiova spre Nădlac și deschiderea graniţelor „Schengen”. Nu știu cum se 
face, dar pe noi și bulgari ne-au băgat ăștia în Schengen la spartul târgului, când 
Germania, Olanda, Cehia, Austria, Danemarca, Franţa, Norvegia, Slovenia, Suedia și 
Finlanda reintroduc controalele la frontiere. Suntem în Schengen, dar în loc să se ridice 
barierele, să fie liberă trecere, nemţii și cei pe care i-am enumerat le coboară. 


Tăcerea suspectă a Bruxellesului 


De ce tace UE când autoritățile din România urlă că au fost penetrate atât de adânc de 
ruși încât a trebuit anulat rezultatul alegerilor prezidenţiale? 


Te-ai fi așteptat ca, într-o situație ca asta, de la Bruxelles să curgă valuri de comunicate 
care să anunţe monitorizarea situației, să primim una, două vizite importante, dacă nu, 

măcar o delegaţie venită în inspecţie. Nimic din toate acestea. În schimb, UE ne invită în 
Schengen. Pam! Adică, România nu avea voie până acum în Spaţiul Schengen din cauza 
faptului că nu prezenta garanţii de securitate, nu aveam frontiere bune, eram vulnerabili 
pe mai multe domenii, iar acum, când rușii ne-au aruncat în aer alegerile, potrivit CSAT, 
merităm să intrăm în Schengen?! 


Ceva nu se leagă în toată povestea asta. Ori s-a diluat Schengen-ul și nimeni nu mai dă 
doi bani pe securitate și siguranță, ori e altceva, că prea seamănă ca o răsplată pentru 
clasa politică de la București. 


Ursula von der Leyen, din turnul ei de fildeș, crede că ne-a închis gura cu firimitura 
„Schengen”. 


